Sonop netbal op pad na nasionale kampioenskappe | News24
Sonop netbal op pad na nasionale kampioenskappe
Sonop se o.13A netbalspelers is op pad na die Nasionale Netbalkampioenskappe in Boksburg waar hulle die Oos-Kaap se naam gaan hoog hou in hul kragmetings teen die ander top spanne van die land.
Netbalorganiseerder van Laerskool Sonop en afrigter van die o.13A span, Desireé Brummer sê die span het ’n uitstekende netbalseisoen en het al die spanne in die Uitenhage/Despatch-streek geklop, waarna hulle ook as die Metrokampioene gekroon is.
Daarna het hulle aan die Oos-Kaapse Kampioenskappe in Oos-Londen deelgeneem waar hulle as die naaswenners gekroon is en gekwalifiseer het om aan nie nasionale kampioenskappe op 28 en 29 Julie deel te neem.
“Dit is die tweede agtereenvolgende jaar dat die groep meisies hierdie fantastiese prestasie behaal. Die span het ook in 2016 die Oos-Kaap by die nasionale netbalkampioenskappe verteenwoordig,” sê Brummer.
Hiermee saam is daar egter baie finansiële uitdagings. Daarom word daar verskeie fonds-insamelingsprojekte gehou om dit vir die spelers moontlik te maak om by die nasionale kampioenskappe deel te neem.
Op Woensdag, 28 Junie bied Panarottis op Despatch die span die kans om fondse in te samel, wanneer die netbalspelers as kelnerinne gaan werk en op Sondag, 2 Julie sal hul ‘n stalletjie beman by die Uitenhage Mark langs Willowdam.
“Ons versoek die gemeenskap vriendelik om ons te ondersteun. Indien enige instansie ook bydraes wil lewer kan hul die skool kontak. Baie dankie vir bydraes wat ons reeds ontvang het,” sê Brummer.
Die span se ander afrigters is Surika Pienaar en Chantelle van Rensburg.